Vegusdal kirke

Vegusdal kirke er en korskirke fra 1867 på Engesland i Birkenes kommune, Agder fylke som tilhører Birkenes prestegjeld. Byggverket er i tre og har 350 plasser.

Vegusdal har hatt kirke siden middelalderen, og det gamle kirkestedet er ved gården med samme navn. Der stod det to forskjellige kirker før man valgte å flytte kirkestedet til Engesland, som fremstod som bygdas sentrum, og oppføre en ny kirke. I 1974 ble så Vegusdal kapell oppført på det gamle kirkestedet, som var blitt holdt i hevd i mellomtiden.

Vegusdal kirke ble tegnet av Conrad Fredrik von der Lippe, oppført i 1866–67 under arkitekt Schauffert fra Arendal og innviet av biskop Jacob von der Lippe (arkitektens far) den 23. juni 1867. Denne korskirken har en noe uvanlig form ved at saltaket over skipet fortsetter ned over tverrskipet som om det skulle være en langkirke. For øvrig har kirken innslag av romanske og gotiske stiltrekk. Den har vesttårn, og koret i øst er smalere og lavere enn resten av bygningskroppen.

Dagens altertavle kom til i 1920 og har et bilde som er malt av Lars Osa. BildetAvbildet på Kirkesøk viser Jesus og Peter på Genesaretsjøen idet Jesus strekker ut hånden for å redde Peter. Under bildet finner vi Peters ord: «Herre, frels meg!»Jf. Matt. 14.30 Den romanske klebersteinsdøpefonten er overført fra de tidligere kirkene og antas å være laget i verkstedet ved Stavanger domkirke på 1100-tallet. Dåpsfatet i messing er fra 1400- eller 1500-tallet. Orgelet har 12 stemmer (2 manualer og pedal) og er fra 1968.

Kirkegården måtte dreneres før den kunne tas i bruk rundt 1938–39. I mellomtiden ble det brukt en kirkegård ved Haugvadbakken, rundt 500 meter unna.

Referanser

Litteratur



Eksterne lenker
 Norsk nettskole



Kategori:Kirker i Birkenes
Kategori:Kirker i Vest-Nedenes prosti
Kategori:Kulturminner i Birkenes
Kategori:Vegusdal
Kategori:Norske kirker fra 1867
Kategori:Byggverk tegnet av Conrad Fredrik von der Lippe
Kategori:Korskirker i Norge